Veldwagter, veeartstegnikus vas vir stroperyArgieffoto: viechfisch, Pixabay William Mabasa, woordvoerder van die wildtuin, het gesê veldwagters van SANParke was Woensdag besig met roetinepatrollie in die park toe hulle drie geweerskote gehoor het. Hulle het hulle in die rigting van die geweerskote gehaas en gesien hoe twee mans, een geklee in ŉ groen veldwagteruniform en een in kakieklere, na ŉ bakkie hardloop wat daar naby geparkeer was. Die veldwagters het die bakkie agternagesit terwyl hulle bystand ontbied het en die bakkie is uiteindelik deur ŉ tweede groep veldwagters voorgekeer, het Mabasa gesê. “Die twee verdagtes is op die toneel in hegtenis geneem en daar is op ŉ vars witrenosterkarkas, twee horings, ŉ geweer en ander stropingstoerusting beslag gelê.” Mabasa het gesê die veeartstegnikus is ŉ werknemer van die departement van landbou, bosbou en visserye. Die verdagtes se name kan nog nie bekendgemaak word nie aangesien hulle nog nie in die hof verskyn het nie. Fundisile Mketeni, die uitvoerende hoof van SANParke, het gesê dit is “hartseer en aaklig” om te hoor dat ŉ werknemer van SANParke vir renosterstropery vasgetrek is. “Dít is die mans wat die teenstropingsaktiwiteite in die park moet lei. Ons loof ons veldwagters wat die inhegtenisneming uitgevoer het, want dit is vir hulle soos om hul lynhoof in hegtenis te neem. Met hierdie kaliber mans en vroue in ons parke kan ons die stryd teen renosterstropery wen,” het Mketeni gesê.